B. Bugár, podpredseda NR SR: (2005-12-15):
Pokračujeme prvým čítaním o návrhu poslanca Národnej rady Slovenskej republiky Karola Ondriaša na vydanie zákona, ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov (tlač 1389). Pán poslanec Ondriaš, nech sa páči, môžete uviesť návrh zákona. K. Ondriaš, poslanec: Ďakujem za slovo. Vážený pán predsedajúci, dámy a páni, dovoľte mi, aby som už po druhýkrát uviedol návrh novely zákona o službách v zamestnanosti. Je to tlač 1389. Občania so zdravotným postihnutím predstavujú v Slovenskej republike okolo 10-percentnú skupinu. Myslím si, že mnohí z nás si to ani neuvedomujeme, aká početná táto skupina je. Svetová zdravotnícka organizácia v roku 2001 prijala dokument „Medzinárodná kvalifikácia schopnosti zdravotného postihnutia a zdravia fyzických osôb“. Tento dokument odporúča, aby sa vytvorili komplexné podmienky na zefektívnenie procesu ich integrácie a aby sa použil kombinovaný medicínsky a sociálny model. Tomuto by mala pomôcť podľa návrhu Svetovej zdravotníckej organizácie predovšetkým legislatíva upravujúca uvedené spoločenské a právne vzťahy. No a toto sa snaží riešiť novela predkladaného zákona. Súčasná platná legislatíva, ktorá rieši zamestnanie zdravotne postihnutých osôb, je nedostatočná. Problém je potrebné riešiť aj preto, že počet zdravotne postihnutých občanov, ktorí sú nútení hľadať si zamestnanie, narástol, pretože sa zmenili kritériá na priznanie invalidných dôchodkov zákonom o sociálnom poistení. Kritériá na priznanie invalidných dôchodkov sa značne sprísnili, čím sa veľa zdravotne postihnutých osôb ocitlo bez príjmu, stali sa sociálne odkázaní. Paradoxne v Bratislavskom kraji je len veľmi málo evidovaných zdravotne postihnutých občanov. Je to pravdepodobne preto, že mnohí zdravotne postihnutí občania dobrovoľne a niekedy aj na návrh úradníka požiadajú o vyradenie z evidencie. Títo zdravotne postihnutí občania nepoberajú žiadne dávky od úradu práce a je im často výhodnejšie nechodiť sa hlásiť na úrad. Okrem toho pre zamestnávateľov v súčasnosti je výhodnejšie platiť odvody, to znamená pokutu vo výške trojnásobnej minimálnej mzdy, ako by mali zamestnať zdravotne postihnutého. Mnohí zdravotne postihnutí, pretože nemajú šancu sa zamestnať, často v prijímacích údajoch zamlčia, že sú zdravotne postihnutí, a tým oficiálne štatistiky sú neobjektívne. Návrh novely zákona, ktorý predkladám, zvyšuje tlak na zamestnávateľov, aby prijímali zdravotne postihnutých, aby aj zlepšili podmienky pre tých zamestnávateľov, ktorí zamestnajú osoby zdravotne postihnuté alebo im vytvárajú iné podmienky na ich zamestnanie v súlade so zákonom. V predkladanej novele zákona ide o nasledovné úpravy. Návrh novely zákona spresňuje definíciu zdravotne postihnutej osoby. Navrhovaná právna úprava ustanovuje, že chránenou dielňou a chráneným pracoviskom zriadeným právnickou osobou alebo fyzickou osobou sa stáva už vtedy, ak v nich pracuje najmenej 40 percent, a nie 50 percent občanov so zdravotným postihnutím. Ďalej navrhovaná právna úprava ustanovuje, že príspevok na zriadené pracovisko v chránenej dielni alebo na chránenom pracovisku sa zvyšuje z 24-násobku na 30-násobok minimálnej mzdy celkovej ceny práce, aby to motivovalo zamestnávateľov. Z praktickej aplikácie súčasne platného zákona vyplýva, že odvody, t. j. pokuty za nesplnenie povinného podielu zamestnaných občanov so zdravotným postihnutím vo výške trojnásobku minimálnej mzdy sú nedostatočné. Preto navrhovaná právna úprava ustanovuje zvýšiť odvody, t. j. pokuty na 12-násobok minimálnej mzdy. Návrh novely zákona je v súlade s Ústavou Slovenskej republiky a inými zákonmi a medzinárodnými zmluvami. Navrhovaná novela zákona zvýši zamestnanosť, a tým aj produkciu HDP, preto predpokladaný hospodársky a finančný vplyv na štátny rozpočet z vyššej produkcie HDP bude pozitívny. Negatívny vplyv na štátny rozpočet bude mať zvýšenie štátneho príspevku na chránené pracoviská. Vážené poslankyne, vážení poslanci, verím, že na základe ústavne zakotvenej sociálne orientovanej trhovej ekonomiky a v súlade s odporúčaním Svetovej zdravotníckej organizácie podporíte predkladaný návrh novely zákona. Ďakujem za pozornosť.